
Avans de faire segound lusage lou laus de Marcéeu Bonnet, 
voudriéu dire eici que iéu, Marcéu Bonnet, |’ai quasimen pas couneigu. 
Me souvéne qu’ére resta pas mai d’un quart d’ouro a soun oustau pér 
que li parlésse un pau d’un libre qu’aviéu simplamen entitoula en 
francés Fétes de Provence, me pensant que Marceu Bonnet sabié mai 
que iéu, subre-tout sus la fésto de « la transhumance » a Sant-Roumié. E 
li demandére d’entre-signe. Charrerian un pau ensén, mai me parlé pas 
abord. Me siéu dounc adreissa 4 moun ami Peéire Fabre pér que me 
parlésse de Marcéu Bonnet. Au countrari de iéu, Péire Fabre fugué en 
grando amista em’éu. Peire Fabre me respoundegué en citant de letro 
tirado dis archiéu de Marcéu Bonnet qu’éu-meme remetegué a Péire 
Fabre en 1997, noutamen sa courrespoundénci emé lou grand poueto 
prouvengau Suli-Andriéu Peyre. Mai ¢o que me mandé Péire Fabre éro 
trop bén di e trop bén escri emai trop bén senti per que li levésse 
quaucaren. Es dounc ‘mé soun autourisacioun qu’ai pres ¢o que me 
mandé e soun sis entre-signe que vous servirai en guiso de laus. Lou 
gramacie for¢o. 


Farai qu’uno causo, coume pouéto, es de dire a la coumencgan¢o 
d’aquéu laus un pouemo de Marcéu Bonnet « Calenda Maia » que lou 
titre fugue aquéu d’uno cansoun de Raimbaut de Vaqueiras, mai pas lou 
pouémo ; e d’acaba per un autre pouemo dou recuei L’Aigo e l’Oumbro, 
« Silvanus ». 


Per tant que li trouvés tardiero, 
vous porge eici, dins soun crevéu, 
mis amista de l’An nouveéu. 


Que sémpre vosto bouscatiero 
de la ligno di bon souvet 
fugue coumoulo ! E que Nouve, 


coume Sant-Jan, coume li Pasco, 
vous baion téuti, dins tout lio, 
la reflamour déu Cacho-fio. 


Que ¢o que peso emai enmasco, 
de voste oustau, de voste mas 
se tire liuen dins lis ermas 


ounte s’esmarron li roupiho, 

li rambai coume li mau-cor : 

tau soun li vot que, dis Aupiho, 
iéu vous semounde de grand cor ! 


Fe, n°191, ivér 1960-61 


E aro vaqui ¢o que m’escrigué lou Réire-Capoulié Péire Fabre a 
prepaus de Marcéu Bonnet : 


« Moun Car Sérgi Bec, m’as demanda de te parla de Marcéu 
Bonnet. Ai proun chancela avans de te dire de o. Car es dificile de parla 
de quaucun qu’avén couneigu e noun soulamen qu’aven couneigu mai 
qu’avén amira e qu’avén ama. Lou fau emé la pou au véntre de pas éstre 
digne de sa memori, en recouneissén¢o de tout ¢o que m’aprengué e en 
gramaci de tout ¢o que me baié. Vaqui dounc lis entre-signe que te 
permetran d’avaloura la vido e lobro de toun grand davancié en te 
demandant escuso de n’en parla au presént, talamen tant de persounalita 
coume Marcéu Bonnet soun d’aquéli que nous leissaran jamai 
coumpletamen mau-grat la mort e que countuniaran a nous acoumpagna 
touto la vido. » 


Sa vido 


Marcéu Bonnet, darrié de tres, es l’enfant de Lucian Bonnet e de 
Cesario Ripert. Véi lou jour lou 26 d’avoust 1922 a Sant-Roumié que 
quitara quasimen jamai enjusqu’a soun defunta lou 25 de jun 2007. 


Sa maire ten boutigo a Sant-Roumié. Soun paire qu’a fa la 
guerro, mouris gaire de téms apres la neisséngo de Marcéu e lou vaqui 
abari pér sa maire souleto, emé si dos sorre Anna e Marto. Es soun 
grand, lou paire de sa maire, Francés Ripert, que tendra aqui lou role 
déu paire que sempre ié mancara. 


Sis esttdi primari acaba, es l’Escolo superiouro d’ Arle mounte a 
coume proufessour Bartoumiéu Roumanille, lou fraire de Mario 
Mauron. N’en sort emé lou brevet. Lou vaqui debutant dins de 
founcioun de coumés de percepcioun, piéi, gaire aprés, d’emplega 
coumunau au secretariat de la coumuno de Sant-Roumié que n’en 
devendra, lis an passant, lou secretari generau e mounte restara jusqu’a 
sa retréto en 1982. Couneisséire de téuti li secrét de l’amenistracioun 
coumunalo, sara ‘n founciounari aprecia dis elegi e en particulié di 
conse que servira tant coume dis emplega coumunau. 


Marida emé Pauleto Payan lou 15 de febrié 1947, que tiro de 
Sant-Roumié pér uno partido de sa famiho e de Gémo pér uno autro 
partido, aura ges d’enfant (co que ié fasié dire, noun sénso peno, 
qu’emé sa femo éron de « fru se» e ¢o que 1é fasié d’autant aprecia lis 
enfant dis autre...) 


La voucacioun 


D’éstre abari dins la coumpliceta de soun grand, acd l’adus a 
recaupre en eiretage uno lengo qu’es deja uno lengo arcaico au regard 
de la lengo que parlon li jouine de soun tems nascu coume éu aprés la 
guerro. Se coumplasént emé li viéi, aquéli d’aqui li saup escouta emai 


n’en tira lou biais de parla e tout lou biais de pensa e de faire. Ajuda 
d’uno memori estraourdinari e d’uno grando curiouseta pér tout ¢o que 
toco 1 causo terradourenco, quand ben meme sa quésto vai au contro- 
courrént d’aquelo de la maje-part dis ome de soun tems, Marcéu Bonnet 
retén tout e devén pau a cha pau lou counservatori d’uno lengo e d’uno 
culturo. Sant-Roumié i’ 6ucupo bén-segur la bello plago emé soun pople 
de paisan e de tracaire — que n’en tiro —, li mounumen, li conte e li 
legéndo, lis escais-noum emai subre-tout lis ome e li femo de soun 
terraire qu’a sachu dusserva dins soun biais de se vesti, de manja, de 
creire, de saluda li neissén¢go e d’enterra li mort... Autant de causo 
qu’aurien pouscu coume a tant d’autre ié passa a coustat fuguésse pas... 
Marcéu Bonnet e sentiguésse pas dins éu ié viéure l’amo... d’un felibre. 


Lou felibre 


Es la memo quésto que lou meno, jouine, a s’interessa a Mistral 
e, tre soun jouvent, a treva li viei de l’Escolo dis Aupiho, de 
l’Escandihado Baussenco, tau li Poussin, li Cornille, li Poullinet... que, 
caminant sus li piado de Charloun, tenon la lengo poupulari dis Aupiho 
e l’aduson au Felibrige. Au Felibrige, i1é rintro emé lou n°4596 en 1940 
qu’es la darriero annado d6éu capouleirat de Marius Jouveau — « un sant 
ome » — coume dis. A 18 an. Sa proumiero Santo-Estello es proun 
bourroulado : es uno annado d’eleicioun e coume forgo de soun tems se 
mostro puléu favourable a-n-aquéu qu’a la memo councepcioun déu 
Felibrige qu’éu, lou majourau clapassié Péire Azema, qu’en eiretié de 
Péire Devoluy ten puléu per un Felibrige souciau. Mai es Frederi 
Mistral nebout que sara elegi capoulié. 


l’a pamens pas que dins lou Felibrige que i’a bourroulo. 


Coume tduti li jouine de sa generacioun, Marcéu Bonnet part, 
lou moumen vengu, per li Chantié de Jouinesso que fai dins lou Var, au 
Lu, dins la Musico. Aqui ié parlo prouvengau, toujour autant curious di 
diferénci de parla que podon escaire entre t6uti si coumpan de chantié. 
Es piéi lou STO. Lou mandon alor trento-cing mes de 1943 a 1945 en 


Prussi i chantié d’Elbing mounte lou fan travaia dins uno usino Siemens 
coume fabre. D’aqui lou subre-noum que ié dounara Suli-Andriéu Peyre 
que l’apelara desenant « lou fabre ». Avén coume temouniage d’aquéu 
téms passa, eilamount dins la Prussi, li cartabeu mounte counsigno en 
prouvengau la duro vido que se ié meno. Es d’aqui que tirara, un forgo 
poulit téste, esmouvént: L’Autre iéu. Resto pamens tout de long 
d’aqueste téms en relacioun emé lou Felibrige. Soun noum aparéis dins 
Fe, la Pignato, l’Armana Prouvencau... D’aqui en aqui, lou Felibrige a 
quauque pau chanja. Emai l’ague fa Mestre d’obro en 1944, dou téms 
de sa cativeta, se ié recounéis plus gaire e lou laisso un pau, pér mies ié 
tourna quauquis annado plus tard, per lou centenari déu Felibrige tout 
coume Suli-Andriéu Peyre, Carle Mauron e d’autre a laflat dou 
Coumitat d’Aparamen Mistralen. Carle Rostaing devengu capoulié, 
coume forgo autre, quitara desenant plus lou Felibrige. N’en devendra 
Souto-Sendi de la Mantenéngo de Prouvéngo pér li Bouco-déu-Rose e 
meme lou Sendi pér interim en 1960 déu téms que lou Sendi de la 
Mantenéngo de Prouvenco sara pres pér la Guerro d’ Argerio. Ourganiso 
alor de noumbroéusi manifestacioun e es en relacioun emé touti li felibre 
e touti lis escolo que fai travaia en coumessioun. Es elegi Felibre 
Majourau en 1962 a la Santo-Estello de Vilo-Franco de Rouérgue sus la 
Cigalo de l’Arc-de-Sedo en ramplagamen d6éu Dr. Andriéu Jaubert, 
soustengu pér la plus-part di felibre majourau, que passo deja per un 
felibre proumes a deveni capoulié. Pamens, mau-grat la demando que ié 
sara facho, Bonnet refusara s¢mpre lou capouleirat. Tout just s’acetara 
en 1971 d’éstre Assessour de Prouvéngo aprés Brunoun Durand souto 
lou capouleirat de Reinié Jouveau e quand aquest, en 1982, ié 
demandara de veni capoulié, refusara un cop de mai. Fau aqui se rapela 
de la Santo-Estello de Fouich mounte i’agué un mouvemen en sa favour 
just coume venié de prounouncia soun raport d’assessour. Es l’un dis 
image li mai marcant qu’aguen garda de noste jouvént. Coume felibre 
majourau, Marcéu Bonnet participo ativamen a la redacioun di nouveéus 
estatut de 1975 i coustat de Marcello Drutel, de Péire Miremont... tout 
coume baio si counséu a la coumessioun pér la lengo d’o a la Gléiso, éu 
que tiro puléu de la Libro-Pensado. Dins lou Counsistori, Marcéu 
Bonnet ié ten sa plago. Noun soulamen i’es escouta mai encaro li 
majourau lou cregnon. Li verbau porton mencioun de sis entervencioun. 


E piéei fau dire que s’agrado dins l’6upousicioun. Uno fauto de 
prouceduro, un mot a la placo d’un autre dins un assabé, uno circulari, 
un mancamen 4a |’estatut, 0, mai, is usango... e lou capoulié o lou baile 
an dre a sa remouchinado. Marcéu Bonnet fai pas partido d’aquéli 
majourau que réndon la founcioun capoulierenco facilo... siéu ben placa 
per lou saupre, mai piéi fau recounéisse qu’a pas toujour tort e meme 
qu’es de bon judice. En mai d’aco, a un séns de la discussioun que fai 
qu’atroubara toujour lis argumen que fau emai li provo, li referénci, talo 


0 talo nouti¢o, talo o talo citacioun, talo o talo courrespoundenci. 


Es que Marcéu Bonnet es uno memori vivento, un eiretié di 
valour felibrenco que i’an trasmes de felibre coume Leoun Teissier o 
Peire Azema, qu’éli-meme li tenien de Peéire Devoluy o de Juli Ronjat 
qu’éli-meme li tenien de Frederi Mistral e di primadié. Voulés pas, 
vous, que siegue eisigent ? Li counferénci que proundéuncio, lis article 
que fai paréisse nous lou mostron coume un ome que counéis lou 
Felibrige coume sa pochi e qu’a piéi touti li qualita que fau per n’en 
parla. Soun auditori, quand parlo, es pivela: es Mistral, Roumanille, 
Aubanel, naturalamen; d’Arbaud, Baroncelli, Charloun, Chabrand, 
Peyre, Teissier, Azema, Jouve... autant lou dire li devouluisto que n’en 
tiro emai éu, qu’an soun agrat e que n’en counéis perfetamen la vido 
emai l’obro ; mai es tambén Madaleno Juvenal, la jouvo Piemounteso 
déu Mas dou Juge, Fourtuneto di Baus e la Bordas, la Mountelenco, 
quand la grando istori rescontro la pichoto. Li felibresso, li musician 
felibre, li pintre felibre... que counéis pas ? 


Dins soun acioun felibrenco, la part que pren au mantenemen de 
la lengo au sen de l’Escolo dis Aupiho (mounte, en coumpagno de Jéusé 
Olivier, a tambén jouga de tambourin) i’6ucupo uno pla¢o touto 
particuliero. Marcéu Bonnet saup que lou Felibrige a de garda de liame 
estré emé lou pople e dins lou Felibrige, acd passo pér lis escolo que 
coustituisson la baso de l’acioun felibrenco. A parti de 1959, l’an déu 
centenari mireien, un cop per mes, Marceéu Bonnet jogo soun role de 
cabiscOu emai mai, apreparant li sesiho, li mestrejant de tau biais que 
res ignore quaucaren de la vido felibrenco, coumentant li parucioun, 
ajustant li coumentari a la counferénci d6u counferencié quand es pas 


éu-meme coume souventi-fes lou counferencié. N’en publico la revisto 
Lis Aupiho, nen mestrejo lis edicioun, coume li dos edicioun de La 
Mount-Joio de Sant-Roumié e dis Aupiho, « uno obro, de_ bon, 
patrioutico » (Mas-Felipe Delavouét). Li verbau di sesiho gardon 
temouniage d’aqueste flame cabiscou que se retirara de si founcioun 
soulamen en 2002 aprés quaranto-dous an de cabiscoulat. 


Sentént lou Counsistori « s’6ucitanisa », dins lis annado 1950, 
Marcéu Bonnet s’engajo emé d’autre e noutamen a la seguido de Peyre 
dins lou Coumitat d’Aparamen Mistralen. Mistralen de la costo pleno, 
Marcéu Bonnet l’es. Es pas pér autant que partajo tduti lis idéio de 
Peyre, noutamen a prepaus di dialeitau, ¢o que Peyre 1é reprocho. Car 
Marcéu Bonnet a toujour fa passa la presénci de la lengo avans. 
L’essenciau es, pér éu, que la lengo se parle e meme s’es pas lou parla 
déu Rose. E a prepaus de la literaturo, l’entendren souvént nous dire 
que la qualita d’uno obro comto ben mai que la chausido grafico de 
soun autour. Fasént siéu ¢o que i’escrivié Peyre, — « Coumdane lis 
idéio, quand me sémblon marrido, mai assaje de resta ami emé li gént, 
meme 6ucitan, meme academician, queto que fugon sis idéio ; vau mai 
vendémi qu’académi ; mai tambén, vau mai amistanco que cridadisso. 
» (Letro de S.-Andriéu Peyre déu 11 de juliet 1953) — , Marceu Bonnet 
sara toujour respetous dis autre, meme s’an fach uno autro chausido e 
countuniara d’entre-teni emé de Jorgi Reboul, de Leoun Cordes o de 
Mas Rouquette, coume sa courrespoundeénci nous lou provo, de liame 
amistadous, refusant pas de peirineja dins lou Counsistori de felibre 
coume Crestian Mathieu o Péire Gombert, pamens de grafio alibertino. 
Co que l’empachara pas d’un autre las de se faire enténdre tambén 
quand, tems en téms, lis 6ucitanisto, felibre o noun felibre, passaran 
l’osco, tambén pér d’uni candidaturo au majouralat... Testard que 
testard, Marcéu Bonnet refusara toujour li cop bas e saupra lou dire. 
Tihous coume éro, counsidére coume un ounour de l’agué vist me 
peirineja au majouralat e me sousteni quand me pourtere candidat au 
capouleirat, ¢o que l’empaché pas de trouba a redire tems en tems, 
coume lou fagueé pér touti li capoulié sénso eicepcioun, sus moun biais 
de faire « un pau trop dubert sus lis 6ucitanisto » a soun idéio. Las, 
malaut, e beléu ié cresént plus, coume se soun militantisme l’avié gausi, 


senso plus trop d’interés per co qu’avié fa sa resoun de viéure, pas 
meme per si libre qu’avié tant ama, apres quasimen sieissanto an de 
devouamen au service de la causo prouvengalo, emai d’ilusioun e de 
desilusioun, Marcéu Bonnet se retirara de la vido felibrenco dins lis 
annado 2000. D’tni aprouficharan, ai ! las, de sa malautié e de sa 
dependeénci pér se n’en servi de présto-noum, mai basto, viren I'aigo ! 


L’escrivan 


L’on pou, coume |’ai fa, regreta que Marcéu Bonnet ague pas 
mai escri en prouvengau coume en francés — que gaubejavo li dous 
parieramen. « Ame adeja pas trop de liéura mi vers au publi, qu’es 
sempre un tros de iéu-meme que baie. » (Letro de Marcéu Bonnet a S.- 
Andriéu Peyre dou 14 de desembre 1959). Aco poudrié esplica ‘co. Si 
proumiés escri paréisson dins lou Cartabéu de la Nacioun Gardiano en 
1941 e es a parti d’aquelo dato uno countribucioun reguliero a ’ Armana 
Prouvencau, a Fe ... Es pamens sus li counséu avisa de Peyre que devén 
un grand pouéto, Peyre que l’aculis dins Marsyas en 1949. «Je crois 
que vous étes sur la voie d’une poésie provencale toute votre : une sorte 
de sauvagerie (je ne mets dans ce mot rien de péjoratif), une vision a la 
fois lumineuse et amére, de la chute des choses et de leur éternité, une 
grdce lumineuse comme les Alpilles, cela n’a rien de contradictoire, et 
Je vous fais confiance pour achever d’en accomplir la synthése en vous 
dépouillant de quelque reste de routine félibréenne et de quelques 
hésitations. Je vois marcher devant moi un jeune poéte qui marquera sa 
trace dans un chemin tout a lui, je lui recommande quelques beaux 
modeles, d’ailleurs bien différents les uns des autres: Jorgi Reboul, 
Louis Bayle, Jean-Calendal Vianés, Charles Galtier, Max-Philippe 
Delavouét, Emile Bonnel, non pas pour que vous les imitiez, mais pour 
vous montrer combien chacun d’eux est original et ne ressemble pas 
aux autres, il faut que vous soyez leur pair sans que l’on puisse vous 
confondre avec eux. » (Letro de S.-Andriéu Peyre a Marcéu Bonnet déu 
lé de mars 1949). Es Peyre qu’ajudo Bonnet « a se despegouli di 
pounciéu, dis enfluénci, dis imitacioun » (Letro de S.-Andriéu Peyre a 
Marcéu Bonnet déu 15 de mars 1952). E d’efét, desbarrassa di defaut 


dé6u poueto nouvelari, Marcéu Bonnet devén vite un grand de la 
generacioun di pouéto de Marsyas, que se retroubaran au sen déu 
Groupamen d’Estudi Prouvengau, n’estent lou plus jouine emé 
Delavouét. Jusqu’a la fin de sa vido, Bonnet se souvendra 
em’emoucioun dis acamp dou GEP, quouro eici, quouro eila, en 
coumpagno de Brunoun Durand, de Francés Gag, de Reinié Jouveau, de 
Jan Mathieu, de Péire Millet, de Fernand Moutet, de Jan Roche, de 
Carle Rostaing, de Bartoumiéu Taladoire, de Jan-Calendau Vianés, 
d’Andriéu Filippi, d’Enri Pertus... l’'adusént tems en tems a travessa 
touto la Prouvengo emé sa 2 CV, éu qu’amavo gaire mena...! Lis an 
passant, Bonnet se laisso, souto la pressioun de Peyre, presenta au Pres 
Mistral en 1960 en recampant si pouemo dins L’Aigo e l’Oumbro que 
fara tira is edicioun déu Groupamen d’Estudi Prouvencau, senso 
reviraduro : « Ansin, legira quau voudra e quau poudra. Sabe proun 
qu’auriéu mai de legéire francés : mai fuguésson-ti de Sant-Roumié, es 
pas per éli qu’escrive » (Letro de Marcéu Bonnet a S.-Andriéu Peyre 
déu 25 de mai 1960). Uno nouvello edicioun, aumentado de Queiroun 
de Magino pareira en 1989 a l’Astrado. L’ obro d’escrivan de Marcéu 
Bonnet s’arrésto pamens pas a la pouésio. I’a tambén lou prousatour, 
lou crounicaire emé sa countribucioun reguliero i quoutidian Le 
Provencal e La Marseillaise souto Vescais-noum de « Jarjaio », 
Veisegéte felibren emé d’esttdi que fan autourita coume soun esttdi sus 
Un aspect familier de Joseph Roumanille, lou sus Les Origines 
jardiniéres de Frédéric Mistral 0 encaro si biougrafio déu Citoyen 
Clovis Hugues, poéte provencal 0 de Marius Girard, La Cigalo dis 
Aupiho. Sara enfin si libre bountousamen publica is edicioun Equinoxe 
e sis article de l’Amitié Laique de Saint-Remy que s’ameritarien tant 
d’éstre recampa, que fan la part bello 4 Sant-Roumié, soun endré, em’is 
Aupiho, que Marcéu Bonnet n’en parlara toujour ‘mé la memo afecioun 
e toujour ‘mé lou meme talent. 


L’ome 


Marcéu Bonnet es un ome d’uno grando richesso inteleitualo car 
es un ome de culturo e meme de dos culturo : uno culturo poupulari e 


uno culturo de letru. L’uno empacho pas l’autro car li dos soun 
coumplementari. Soun oustau, e en particulié sa biblioutéco, n’en soun 
la plus bello provo. De dela la lengo e la culturo nostro, i’a soun goust 
per Vart, per l’istori, pér la literaturo. Segur li pintre prouvengau i’an 
uno placo d’eléi, tau Andriéu Filippi que realisara d’aiours soun ex- 
libris e Enri Pertus, de Touloun o Franch Clapers, soun vesin de 
Maussano. Mai i’a tambén lis autre qu’amo de revéire au Musée 
d’Orsay a l’asard d’un viage parisen o d’uno espousicioun que n’en 
croumpo toujour lou catalogue. Emai per la literaturo, Marcéu Bonnet 
devouris li libre, li libre d’istori e de poulitico, li biougrafio en 
particulié. Quau |’a vist dins soun oustau, se rapello lou mouloun de 
libre — e pas toujour de libre prouvengau — que i’a sus la taulo ras de 
soun fautuei em’un pau pertout dins soun estudi. 


L’ome impauso lou respét. L’on aprocho pas Marcéu Bonnet 
senso coume uno crento. Mai aco’s un biais tambén que se douno. Car 
Va darrié un ome bon, amistadous pér aquéli qu’amo bén. A sis idéio, 
respeto lis idéio dis autre, meme quand soun diferénto di siéuno. 
Aprecio li que se soun fa soulet, detésto li parvengu, li qu’an 6ublida 
trop rapidamen de mounte tiron, li renegat, li malicious que cercon lis 
ounour e que ié fan la cour. Amo la fidelita dins l’amista meme se 
em’éu l’amista es pas toujour de tout repaus. Es pas en cerco dis ounour 
mai li pren quand se presénton : « Fai toujour plesi », dis. Ansin n’en 
sara di Paumo Academico que n’en sara 6uficié e de sa crous dins 
POrdre naciounau dé6u Merite. Ourgueious, pas mai ! Faus-moudéste, 
beléu ? «Me demande se vosto moudestio sarié pas un ourguei 
escoundu ? » Vescrivié Peyre dins uno letro déu 16 de juliet 1954. Es 
un ome d’uno grando pudour fisico e mouralo. Se parlo d’éu, es pér 
n’en dire ¢o que vou bén n’en dire. Es pas quaucun que couneissén d’a- 
founs mai que se descuerb pau a cha pau. Es subre-tout ome de touti li 
paradosse ; e dounc que vous souspren toujour. Pou, aco di, avé de 
representacioun que poudes gaire 1’ana contro... Pou s’encagna contro 
quaucun mai tambén en favour de quaucun. Pou éstre regretous de 
quaucareén mai ié sara toujour dificile de lou dire. Es testard dins l’ideau 
mai saupra toujour faire passa avans li qualita de ome. Abari dins li 
valour de la Republico, estaco uno grando impourtango a si simbole. 


Urous quau pou l’aproucha dins un pau mai d’entimeta. Es un ome 
generous. Emé la coumpliceta de sa femo Pauleto, la « Silfido » de Suli- 
Andriéu Peyre, que l’acoumpagnara fidelamen jusqu’a la fin de sa vido, 
partejant em’éu tant lou bon que lou marrit pan de la vido, la taulo e 
l’oustau soun toujour dubert is ami, subre-tout quand s’agis, coume lou 
14 de juliet, de parteja un Canard de la Republico que sér lou mai 
poussible emé de Sang déu Pople. 


Vaqui, Moun Car Sérgi Bec, quau éro toun davancié a la Cigalo 
de l’Arc-de-Sedo, Marcéu Bonnet, lou felibre, l’escrivan, l’?ome e mai- 
que-mai lami tau que lou’ gardaren sémpre dins_nosto 
souvenéngo. Auriéu pouscu te n’en dire talamen encaro ! Mai sabe que 
lou tems que te sara douna pér prounouncia soun laus te sara coumta. 
Espeére ansin te l’agué mies fa counéisse e l’agué mies fa counéisse a 
nosti counfraire majourau de vuei e de deman, pér que noun s’éublide 
soun noum. » 


Péire Fabre 


Soun mort i’a tant de téms, li viéi diéu, 
li viéi diéu pouderous, li diéu lare ; 
soun mort i’a tant diver, tant d’estiéu 
li diéu sémpre galoi di viéi pople ! 


Soun mort dins li temple e dins li fougau, 
e soun mort li fougau e li temple... 

La séuvo, elo pamens, nous fai gau 

De la véire aqui, talo e sereno. 


Silvanus, L’Aigo e l’Oumbro 


